
Мөдәррис Әгъләмов шигыре

**Аздан тора**

Яздан тора дәвам,

Яздан тора,

Илгә кайтып безнең табигатьтә

Яши алыр киек каздан тора —

Дәвам яздан тора.

Көчтән тора дәвам,

Көчтән тора,

Үткән белән бүген җитәкләшеп

Бара торган үзгәрештән тора —

Дәвам эштән тора.

Сүздән тора дәвам,

Сүздән тора,

Кеше заты синең сүзең белән

Китеп бәхет тапкан эздән тора —

Дәвам бездән тора.

Хистән тора дәвам,

Хистән тора —

Туган телең дигән Ана йортка

Җыелып килә алыр күчтән тора.

... Ә чын язмыш

Үзең язган гына...

Аздан тора дәвам,

Аздан гына...

## Нет комментариев
Яздан тора дәвам...